Diari Oficial de la Generalitat Valenciana


Sumari del DOGV 9634, del 07-07-2023 (2023/6839)

Anunci sobre aprovació de les noves bases generals que han de regir les convocatòries de les proves selectives per a proveir en propietat les places de policia local incloses en l'oferta d'ocupació pública d'aquest ajuntament. (Expedient 1371805k - Referència interna 004-0089/2023).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9634

Data del DOGV
:   07-07-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/6839


Data del document
:   13-06-2023

Organisme emissor
:   Ajuntament de Tavernes de la Valldigna

Tipus de document
:   Anunci

Anàlisi jurídica

 Descriptors 

:   * concurs administratiu

Anunci sobre aprovació de les noves bases generals que han de regir les convocatòries de les proves selectives per a proveir en propietat les places de policia local incloses en l'oferta d'ocupació pública d'aquest ajuntament. (Expedient 1371805k - Referència interna 004-0089/2023). [2023/6839]  
Mitjançant Decret 2200, de 13 de juny de 2023, de la Regidoria Delegació de Personal, s'ha resolt el següent:  
  
«Primer. Aprovar les bases següents:  
Bases generals que han de regir les convocatòries de les proves selectives per a proveir en propietat les places de la policia local incloses en l'oferta d'ocupació pública d'aquest ajuntament (Exp. 1371805K - Ref. interna 004-0089/2023).  
  
1. Objecte  
Aquests bases tenen per objecte establir les normes per les quals s'ha de regir el procés de selecció de les noves convocatòries de places de membres del cos de la policia local incloses en les distintes ofertes d'ocupació pública de l'Ajuntament de Tavernes de la Valldigna.  
  
Aquests bases generals no seran aplicables a les convocatòries aprovades i publicades amb anterioritat a la seua entrada en vigor.  
  
2. Legislació aplicable  
En tot el que no estableixen aquests bases, s'aplica, amb caràcter general, el que disposen les següents normes:  
- Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic.  
  
- Llei 7/1985, de 2 d'abril, reguladora de les bases del règim local.  
  
- Preceptes bàsics del Reial decret legislatiu 781/86, de 18 d'abril, pel qual s'aprova el text refós de les disposicions legals vigents en matèria de règim local.  
- Preceptes bàsics de la Llei 30/1984, de 2 d'agost, de mesures per a la reforma de la funció pública, amb les modificacions introduïdes per successives lleis i no afectats per la disposició derogatòria única del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic.  
  
- Preceptes bàsics del Reial decret 896/91, de 7 de juny, pel qual s'estableixen les regles bàsiques i els programes mínims als quals ha d'ajustar-se el procediment de selecció dels funcionaris d'administració local.  
- Llei 4/2021, de 16 d'abril, de la funció pública valenciana.  
- Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
- Preceptes no bàsics del Reial decret legislatiu 781/86, de 18 d'abril, i de la Llei 30/1984.  
- Preceptes no bàsics del Reial decret 896/91, de 7 de juny.  
- Reial decret 364/1995, de 10 de març, que aprova el Reglament general d'ingrés del personal al servei de l'Administració general de l'Estat i de provisió de llocs de treball i promoció professional dels funcionaris civils de l'Administració de l'Estat  
- Reial decret 462/2002, de 24 de maig, sobre indemnitzacions per raó del servei.  
A més, particularment en aquests processos de selecció per a la policia local hi és aplicable la normativa següent:  
- Llei 17/2017, de 13 de desembre, de la Generalitat, de coordinació de policies locals de la Comunitat Valenciana.  
- Decret 179/2021, de 5 de novembre, del Consell, d'establiment de les bases i criteris generals per a la selecció, promoció i mobilitat en els cossos de policia local de la Comunitat Valenciana.  
Així mateix, hi seran aplicables les restants disposicions normatives que resulten aplicables sobre la matèria i/o aquelles que substituïsquen o desenvolupen les normes assenyalades adés.  
3. Requisits dels aspirants  
Els aspirants han de tenir els requisits que s'estableixen en les bases específiques de cada convocatòria.  
La titulació s'acreditarà mitjançant l'expedició dels títols corresponents per l'autoritat acadèmica competent. Aquesta mateixa autoritat podrà declarar també l'equivalència de títols i serà l'única competent per a fer eixa declaració d'equivalència. Els títols hauran d'estar degudament convalidats en la data d'acabament del termini de presentació d'instàncies.  
En relació amb les titulacions que es presenten per a ser valorades en la fase de concurs, si cal, i que no consten en la normativa de barem aplicable, haurà d'adjuntar-s'hi l'equivalència de títols declarada per l'autoritat acadèmica competent, o no seran valorades pel tribunal qualificador.  
Tots els requisits hauran de complir-se, com a màxim, el darrer dia del termini de presentació d'instàncies i mantenir-se durant tot el procés selectiu.  
  
4. Instàncies  
Qui vulga participar en les corresponents proves d'accés, de conformitat amb l'article 14 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, haurà de sol·licitar-ho, obligatòriament, mitjançant la presentació telemàtica de la sol·licitud o instància ajustada al model normalitzat preparat per l'Ajuntament en el termini de 20 dies hàbils comptadors a partir de l'endemà la publicació de la convocatòria en el Boletín Oficial del Estado i haurà de pagar dels drets d'examen, tot això de conformitat amb l'ordenança fiscal reguladora de la taxa per a la realització de proves selectives d'accés a la funció pública, sense que calga incorporar el justificant de pagament a la sol·licitud, ja que els serveis municipals comprovaran d'ofici el pagament de la taxa.  
  
Els models d'instància els facilitarà en suport informàtic la Secció de Personal mitjançant la publicació, accés telemàtic i descàrrega en la pàgina web municipal (www.tavernes.es).  
Les instàncies de participació en el procés selectiu es presentaran sempre telemàticament en el Registre Electrònic de la Seu Electrònica de l'Ajuntament o, telemàticament, en qualsevol de les administracions i organismes que determina la legislació vigent en matèria de procediment administratiu. Les instàncies que no es presenten telemàticament, o no es presenten en el model normalitzat, no seran admeses i els aspirants seran exclosos del procés de selecció; els tornaran, si és el cas, la taxa que hagen pagat per la participació en el procés selectiu, donat que s'ha d'entendre que no s'ha donat el supòsit del fet imposable de la taxa.  
  
El pagament de la taxa de participació en les proves selectives s'ha de fer dins del termini de presentació de sol·licituds de cada procés de selecció. L'aspirant que no pague les taxes, o les pague fora d'eixe termini, serà declarat exclòs de participar en el procés selectiu en les llistes d'aspirants admesos per entendre que ha desistit tàcitament de participar en el procés de selecció.  
El pagament de la taxa es podrà fer mitjançant pagament del document d'autoliquidació expedit en la Secció de Gestió Tributària de l'Ajuntament, el qual serà facilitat de forma presencial en les dependències municipals, o telemàticament mitjançant l'enviament per correu electrònic a l'aspirant que ho sol·licite.  
En tot cas, l'import dels drets d'examen i de formació de l'expedient per a cada una de les proves selectives podrà ser tornat als aspirants en els supòsits prevists en l'ordenança fiscal reguladora de la taxa.  
  
Si és el cas, en la instància de sol·licitud de participació en el procés selectiu s'hi enumeraran exhaustivament i de forma individualitzada tots els mèrits que posteriorment es presentaran en la forma indicada. No es tindrà en compte cap mèrit que no estiga detallat i enumerat en la instància, encara que s'acredite i es presente posteriorment en el moment requerit mitjançant el corresponent anunci del tribunal qualificador.  
  
Els mèrits de la fase de concurs hauran d'acreditar-los i presentar-los mitjançant documents originals o còpies autèntiques únicament els aspirants que hagen superat els exercicis o proves eliminatòries.  
  
5. Admissió d'aspirants  
Per tal de ser admesos en les proves selectives, n'hi haurà prou que els aspirants manifesten en les instàncies que compleixen totes les condicions exigides referides a la data d'expiració del termini de presentació d'instàncies i que han pagat els drets d'examen.  
Una vegada finalitzat el termini de presentació d'instàncies, l'Alcaldia Presidència o Regidoria Delegació de Personal dictarà una resolució, en el termini màxim d'un mes, en què declararà aprovades les llistes provisionals d'aspirants admesos i exclosos, la qual s'adoptarà atenent al que han declarat els aspirants i la comprovació, d'ofici, del pagament de la taxa corresponent en el termini de presentació d'instàncies de participació en el procés selectiu. En aquesta resolució, que es publicarà en el Butlletí Oficial de la Província i en el tauler d'anuncis, hi constarà el nom i els cognoms dels aspirants admesos i exclosos i, si és el cas, el motiu de l'exclusió, el lloc, la data i l'hora de constitució del tribunal, la seua composició, així com la data, l'hora i el lloc de començament de les proves selectives. En eixa resolució es concedirà un termini de 10 dies hàbils perquè es puguen formular reclamacions o esmenar els defectes que hagen motivat l'exclusió. Els errors de fet podran esmenar-se en qualsevol moment, d'ofici o a petició de la persona interessada.  
Conclòs el termini de reclamacions i esmenes sense que s'haja presentat cap reclamació, la llista provisional esdevindrà automàticament definitiva, la qual cosa es farà pública mitjançant un anunci que es publicarà en els llocs indicats per a la llista provisional. En cas contrari, açò és, si es presenten reclamacions, seran acceptades o rebutjades en la resolució aprovatòria de la llista definitiva d'admesos i exclosos, la qual es publicarà, així mateix, en els llocs indicats per a la llista provisional. Els aspirants que, dins del termini assenyalat, no esmenen l'exclusió o al·leguen l'omissió, justificant el seu dret a ser inclosos en la relació d'admesos, seran definitivament exclosos de les proves.  
  
La resolució que aprova la llista definitiva d'admesos i exclosos posa fi a la via administrativa; per tant, i de conformitat amb la legislació de procediment administratiu i legislació reguladora de la jurisdicció contenciosa administrativa, les persones interessades podran optar per interposar els recursos següents:  
a) Amb caràcter potestatiu, recurs de reposició davant l'Alcaldia Presidència en el termini d'un mes comptador des de l'endemà de la publicació de la resolució.  
Transcorregut un mes des de l'endemà de la interposició del recurs de reposició sense que haja sigut resolt, podrà entendre's desestimat per tal de poder interposar el recurs contenciós administratiu, a elecció seua, davant els jutjats del mateix ordre de València, o davant el jutjat contenciós administratiu del seu propi domicili, en el termini de sis mesos des d'aquesta desestimació.  
b) Recurs contenciós administratiu a elecció seua, davant els jutjats del mateix ordre de València, o davant el jutjat contenciós administratiu del seu propi domicili, dins del termini de dos mesos comptadors des de l'endemà de la publicació de la resolució.  
Tot això sense perjudici de poder exercir qualsevol altre recurs o acció que s'estime procedent en defensa dels seus interessos.  
  
6. Tribunal de selecció  
La composició del tribunal de selecció, predominantment tècnica i especialitzada, estarà integrada pels següents membres, tots ells funcionaris de carrera designats per l'Alcaldia o Regidoria de Personal:  
  
- Presidència: el funcionari de carrera, cap de la Policia Local d'aquest Ajuntament, o si no n'hi ha, un funcionari de carrera pertanyent al cos de la Policia Local d'un altre municipi de la Comunitat Valenciana.  
- Secretaria: el funcionari de carrera que ocupe el lloc de la secretaria general de la corporació o funcionari de carrera en qui aquella delegue, que tindrà igual o superior grup o subgrup i titulació acadèmica que l'exigida per les places convocades.  
- Dos vocalies: funcionaris de carrera pertanyents al cos de la policia local de municipis de la Comunitat Valenciana, designats a proposta de l'òrgan autonòmic que tinga atribuïda la titularitat de la competència en matèria de seguretat (actualment l'Agència Valenciana de Seguretat i Resposta a les Emergències -AVSRE-; article 52.1.a de la Llei 17/2017 i article 28 del Decret 179/2021).  
- Una vocalia: funcionari de carrera pertanyent al cos de la policia local de municipis de la Comunitat Valenciana.  
Els membres del tribunal que siguen membres dels cossos de policia local, a més dels requisits anteriors, hauran de tenir una antiguitat almenys de tres anys i tenir la mateixa categoria professional o una categoria professional superior a la de la plaça convocada.  
Tots els membres del tribunal tindran veu i vot, incloent-hi el secretari.  
Pertànyer als òrgans de selecció serà sempre a títol individual, i no se'n pot ser membre en representació o per compte de ningú.  
  
La designació dels membres del tribunal inclourà la dels respectius suplents.  
Els tribunals, sempre que siga possible, tindran representació paritària per sexes (60-40).  
El secretari alçarà acta de cada sessió, on farà constar les qualificacions dels exercicis i també, si escau, les incidències i les votacions que s'hi produïsquen.  
Les actes, numerades i rubricades, constituiran l'expedient que reflectirà el procés selectiu dut a terme.  
Segons l'ordre de 17 de juliol de 1989, de la Conselleria d'Administració Pública (DOGV 1118, 31.07.89), sobre l'ús del valencià en les proves selectives, tres cinquenes parts dels membres del tribunal tindran comprensió com a mínim oral i escrita de valencià.  
Per a un millor acompliment de la seua missió, el tribunal podrà disposar la incorporació als seus treballs d'assessors especialistes en aquelles proves en què ho considere necessari o convenient, quan les característiques o la dificultat de la prova ho requerisquen, els quals es limitaran a l'exercici de les seues respectives especialitats tècniques i col·laboraran amb el tribunal i tindran veu però no vot.  
A fi d'assegurar el compliment efectiu d l'ordre esmentada adés, el tribunal incorporarà els assessors especialistes necessaris per tal de garantir la possibilitat que totes les proves es puguen fer en valencià.  
  
El president de la corporació podrà nomenar empleats d'altres administracions com a membres del tribunal, assessors o col·laboradors, d'acord amb el principi de col·laboració i cooperació interadministrativa, atenent a la professionalitat de les places que es pretenen cobrir.  
  
Quan concórrega en els membres del tribunal alguna de les circumstàncies previstes en la legislació vigent, aquests s'abstindran d'intervenir, i notificaran aquesta circumstància a l'Alcaldia Presidència; així mateix, els aspirants podran promoure la recusació dels membres del tribunal, de conformitat amb la legislació vigent (actualment Llei 40/2015, d'1 d'octubre, de règim jurídic del sector públic).  
No podran formar part dels tribunals ni ser-ne nomenats col·laboradors o assessors qui, en els cinc anys anteriors a la publicació de la convocatòria, hagen realitzat tasques de preparació d'aspirants a proves selectives d'accés a l'administració pública.  
Els assessors del tribunal estaran sotmesos, així mateix, a les causes de recusació i abstenció establides anteriorment.  
El tribunal no podrà constituir-se ni actuar sense l'assistència de més de la meitat dels seus membres, titulars o suplents indistintament; serà menester l'assistència del president i del secretari. En cada sessió del tribunal podran participar-hi els membres titulars presents en el moment de la constitució i, si estan absents, els suplents, sense que puguen substituir-se entre ells en la mateixa sessió.  
Si constituït el tribunal i iniciada la sessió, se n'absenta el president i/o el secretari, designaran, entre els vocals concurrents, el seu substitut durant la seua absència.  
De cada una de les sessions del tribunal, tant de celebració d'exercicis, correcció i avaluació, i deliberació dels assumptes de competència seua, el secretari estendrà una acta que serà firmada per tots els membres del tribunal, en què es faran constar les qualificacions dels exercicis, l'avaluació individualitzada dels mèrits de cada aspirant en cas de concurs, i també les incidències i, si escau, les votacions que s'hi produïsquen. Les actes numerades i rubricades constituiran part de l'expedient que reflectirà el procés selectiu dut a terme.  
  
Si els membres del tribunal de selecció, una vegada iniciades les proves de l'oposició o les qualificacions dels mèrits del concurs, cessen en els càrrecs en virtut dels quals van ser designats, continuaran exercint les seues funcions fins que acabe totalment el procés selectiu de què es tracte. Si per qualsevol motiu els membres del tribunal, el secretari o president o els seus suplents, amb independència de la responsabilitat en què incórreguen, no volen o no poden continuar sent-ne membres, cosa que impedeix la continuació reglamentària del procediment selectiu per falta de titulars o suplents necessaris, es consideraran vàlides les actuacions anteriors i, fets els tràmits corresponents, es designaran els substituts dels que hagen cessat i, posteriorment, es realitzaran les actuacions que falten fins a la fi del procés selectiu.  
  
El tribunal està facultat per a resoldre els dubtes i les qüestions que puguen suscitar-se durant les proves i prendre els acords necessaris per a garantir el bon ordre del procés selectiu en tot el que no estiga previst en aquests bases generals o les corresponents bases específiques de cada convocatòria. Així mateix, està facultat per a interpretar-les adequadament.  
Els actes que posen fi als procediments selectius hauran de ser motivats. La motivació dels actes del tribunal dictats en virtut de discrecionalitat tècnica, científica o professional en el desenvolupament de la seua comesa de valoració bastarà que estiga referida al compliment de les normes legals i reglamentàries, així com de les bases.  
Les resolucions del tribunal de selecció vinculen l'administració, sense perjudici que aquesta, si és el cas, les puga revisar, conforme als preceptes aplicables de la legislació vigent de procediment administratiu.  
Contra les resolucions i actes dels tribunals de selecció, i també contra els seus actes de tràmit, si aquests últims decideixen directament o indirectament sobre el fons de l'assumpte, determinen la impossibilitat de continuar el procediment, produeixen indefensió o perjudici irreparable a drets i interessos legítims, les persones interessades podran interposar recurs d'alçada davant l'autoritat que els va nomenar, que caldrà fonamentar en qualsevol dels motius de nul·litat o anul·labilitat prevists en la legislació vigent de procediment administratiu.  
Per a la resolució del recurs, l'Alcaldia Presidència sol·licitarà un informe al tribunal actuant, el qual, si és el cas, tornarà a constituir-se per aquest motiu, de conformitat amb les bases. L'informe vincularà l'òrgan que ha de resoldre sobre el recurs quan pretenga alterar la proposta de nomenament.  
L'oposició als restants actes de tràmit podran al·legar-la les persones interessades per a consideració en la resolució que pose fi al procediment.  
Respecte de les indemnitzacions que corresponen als membres del tribunal qualificador i assessors, hi és aplicable el Reial decret 462/2002, de 24 de maig, o normativa que el substituïsca.  
  
7. Començament i desenvolupament de les proves  
Els sistemes d'accés i reserva de places; els requisits d'accés a cada escala i categoria i les causes d'exclusió; els exercicis, proves i temaris; el barem de mèrits i el model de certificat mèdic seran els previstos en les bases específiques de cada convocatòria, fent remissió al que s'estableix i es regula en el Decret 179/2021, de 5 de novembre, del Consell, d'establiment de les bases i criteris generals per a la selecció, promoció i mobilitat en els cossos de policia local de la Comunitat Valenciana.  
  
També regirà la resta de normativa del Decret 179/2021 en tot el que no preveuen aquests bases específiques i en les bases específiques de cada convocatòria.  
Els exercicis del procediment selectiu no podran començar fins que transcórreguen dos mesos des de la data en què aparega publicat, en extracte, l'anunci de la convocatòria en el Boletín Oficial del Estado i que inicie el termini de presentació d'instàncies. Igualment, les proves no podran començar fins que transcórreguen almenys 15 dies hàbils des de la publicació de la relació definitiva d'admesos i exclosos, o haja transcorregut eixe termini de quinze dies hàbils des que la relació provisional d'admesos i exclosos haja esdevingut definitiva.  
L'exposició pública de l'anunci del segon i successius exercicis, l'efectuarà el tribunal en el tauler d'anuncis de l'Ajuntament. Si el tribunal estima un altre mitjà més idoni o de més seguretat jurídica per als opositors a fi de facilitar-ne la màxima divulgació (les mateixes dependències on s'haja realitzat l'exercici, tauler d'anuncis de Personal o qualssevol altres mitjans, si es considera convenient) informarà els aspirants durant la realització de l'exercici.  
La crida de la sessió següent d'un mateix exercici haurà de realitzar-se amb un termini mínim d'antelació de 24 hores des de l'inici de la sessió anterior, mentre que la convocatòria per a un exercici distint haurà de respectar un termini mínim de 2 dies hàbils.  
Els aspirants seran convocats en crida única, i hauran de presentar el document nacional d'identitat, permís de conducció o un altre document que, segons el tribunal, verifique la seua identitat. No presentar-se a qualsevol dels exercicis en el moment de ser cridats, o presentar-se una vegada iniciades les proves, comporta automàticament que perden els seus drets a participar en aquest exercici i en els successius i, en conseqüència, quedaran exclosos del procés selectiu.  
No obstant això, i en supòsits de casos fortuïts o de força major que hagen impedit la presentació dels aspirants en el moment previst, sempre que estiga degudament justificat i així ho aprecie lliurement el tribunal, aquest podrà admetre a realitzar l'examen els aspirants que no hi van comparéixer quan van ser cridats, sempre que no haja acabat la prova corresponent, i eixa admissió no dificulte el desenvolupament del procés ni perjudique l'interés general o de tercers ni menyscabe el principi d'igualtat amb la resta d'aspirants.  
Les successives crides i convocatòries i, en definitiva, qualsevol decisió que adopte el tribunal de selecció i que haja de conèixer el personal aspirant fins a la finalització de les proves selectives s'exposaran en el tauler d'anuncis de l'Ajuntament o en el lloc que s'assenyale en el darrer anunci; n'hi haurà prou amb eixa exposició, en la data en què s'inicie, com a notificació a tots els efectes.  
L'ordre d'actuació dels aspirants en aquells exercicis en què no puguen actuar conjuntament estarà determinat per l'ordre alfabètic d'actuació dels aspirants segons el sorteig previst per la normativa reglamentària autonòmica de selecció, provisió de llocs de treball i mobilitat del personal de la funció pública valenciana.  
Totes les proves es podran contestar o resoldre indistintament en valencià o castellà, a elecció de l'aspirant. Els exercicis es podran plantejar en qualsevol de les dos llengües oficials de la Comunitat Valenciana.  
El tribunal, excepte raons que justifiquen el contrari o quan per la naturalesa de les proves no siga possible, adoptarà les mesures escaients per a garantir que els exercicis siguen corregits de forma anònima sense conèixer la identitat de l'aspirant.  
Els aspirants observaran en tot moment les instruccions dels membres del tribunal o del personal ajudant, col·laborador o assessor durant la realització de les proves, per a l'adequat desenvolupament d'aquests. Qualsevol alteració en el desenvolupament normal de les proves per part d'un aspirant quedarà reflectit en l'acta corresponent, encara que aquest aspirant podrà continuar realitzant l'exercici amb caràcter condicional fins que el tribunal resolga sobre l'incident.  
Abans de començar cada exercici, i sempre que s'estime convenient durant el desenvolupament, els membres del tribunal, els seus ajudants o assessors comprovaran la identitat dels aspirants.  
Les proves selectives, exercicis, temaris i, si és el cas, la valoració de la fase de concurs s'establiran en les respectives bases específiques de cada convocatòria.  
- En les bases específiques de les convocatòries d'accés s'inclourà la informació referida a si es tracta d'un col·lectiu amb infrarepresentació per sexe. S'entendrà per representació equilibrada o paritària (i, per tant, no hi ha infrarepresentació) la presencia de dones i hòmens de forma que en el conjunt a que es referisca, les persones de cada sexe no superen el 60 % ni siguen menys del 40 %.  
- En aquelles convocatòries de proves selectives que incloguen una fase de concurs, es valorarà la formació en gènere i/o igualtat.  
- En els temaris de la fase d'oposició s'hi inclourà el coneixement de la legislació en matèria d'igualtat i plans d'igualtat aprovats per l'Ajuntament.  
  
8. Relació d'aprovats o relació d'aspirants que han de realitzar el curs selectiu  
En els supòsits d'empat en les qualificacions finals, el tribunal aplicarà les regles següents:  
a) S'elegirà l'aspirant del sexe infrarepresentat quan així s'haja indicat en les bases específiques.  
b) En cas de concurs oposició, en favor de qui tinga millor puntuació en la fase d'oposició.  
c) Si continua l'empat, o es tracta només d'oposició, es farà una proposta de nomenament a favor de qui haja obtingut major puntuació en els exercicis pràctics.  
d) Si persisteix l'empat, la proposta es farà a favor de qui haja obtingut major puntuació total en els exercicis teòrics.  
e) Si encara continuara l'empat, es proposaria l'aspirant de més edat.  
f) Si es tracta de concurs de mobilitat, l'empat es resoldrà de conformitat amb l'article 21.d del Decret 179/2021. (DOGV 18.11.2021).  
  
La relació inicial d'aspirants aprovats, o aspirants proposats per la realització del curs selectiu, es formarà sumant la puntuació obtinguda en la fase d'oposició, i si és el cas, més l'obtinguda en la fase de concurs, o, en el cas de concurs de mobilitat, sols el concurs.  
  
Fase d'oposició: la nota s'obtindrà entre els qui, havent realitzat tots els exercicis obligatoris, hagen superat els que tinguen caràcter eliminatori, sumant per a cada un les puntuacions obtingudes en tots els exercicis.  
Fase de concurs: la puntuació que resulte del que estableixen les normes que regulen el concurs.  
Aquesta relació inicial d'aspirants aprovats, o d'aspirants que han de realitzar el curs selectiu, començarà, per ordre decreixent, per l'aspirant que haja obtingut d'aquesta forma la puntuació total més alta, i acabarà, si és el cas, quan el nombre d'inclosos coincidisca amb el nombre de places a proveir. És a dir, que es consideraran inicialment aprovats o proposats per la realització del curs, entre els aspirants que han superat totes les proves, aquells que hagen obtingut més puntuació, en nombre no superior al de vacants a proveir. Si el nombre d'aspirants indicats d'aquesta forma fora inferior al de places convocades, les places no cobertes es declararien desertes.  
Si el nombre de vacants a proveir fora inferior al dels aspirants que han superat tots els exercicis, o dels aspirants que hagen participat en el concurs de mèrits de mobilitat, es podrà determinar una llista d'aspirants de reserva que podran ser declarats aprovats o proposats per la realització del curs en substitució d'alguns aspirants inicialment aprovats o proposats en el supòsit de produir-se renúncies o altres incidències en el procés de nomenament o de realització del curs. Concretament, tal com determina l'article 9.3 del Decret 179/2021, quan alguna de les persones aspirants proposats pel seu nomenament o per a la realització del curs selectiu renuncie a continuar el procés de selecció, o siga exclosa d'aquest perquè no compleix algun dels requisits exigits, no presenta la documentació, o per falsedat d'aquesta, de conformitat amb el que es preveu en l'article 390.1 del Codi Penal, s'anul·laran les actuacions respecte d'aquesta. Si fa el cas, el tribunal proposarà la inclusió de les persones aspirants que, una vegada hagen superat les fases d'oposició o concurs oposició, no hagen obtingut la puntuació suficient per a ser proposades per a la realització del curs selectiu, si s'ha donat aquesta circumstància, pel seu ordre de prelació i en el mateix nombre que el de persones que hagen sigut excloses. Aquestes persones s'incorporaran a la realització del curs selectiu en les mateixes condicions que la resta d'aspirants incorporats al curs, i sense perjudici de la responsabilitat en què, si és el cas, puguen haver incorregut les persones excloses.  
  
  
9. Publicitat de les qualificacions i relació d'aprovats i proposta del tribunal  
Una vegada acabades les proves selectives, el tribunal farà pública en el lloc o llocs de realització de l'últim exercici i en el tauler d'anuncis de l'Ajuntament, així com, en aquells altres que estime escaients, la relació inicial d'aspirants aprovats, per ordre decreixent de puntuació final obtinguda, en nombre no superior al de places a proveir. Així mateix, el tribunal de selecció elevarà a l'òrgan competent la proposta de nomenament dels aspirants inicialment aprovats.  
  
Igualment, seran exposades en el tauler d'anuncis de l'Ajuntament i en el lloc on s'haja fet la prova, els resultats de cada un dels exercicis, les puntuacions del concurs, i si és el cas, la composició de la borsa de treball corresponent que es derive del procés selectiu, així com la llista d'aspirants de reserva que han superat tots els exercicis de les proves selectives o han participat en el concurs i no han estat inclosos en la llista inicial d'aspirants aprovats o dels proposats per la realització del curs selectiu.  
  
10. Presentació de documents  
En el termini de vint dies hàbils comptador des de l'endemà de la publicació en el tauler d'anuncis de la llista d'aprovats o aspirants proposats per la realització del curs selectiu, els aspirants aprovats o proposats pel tribunal han de presentar en el Registre General de l'Ajuntament els documents acreditatius de les condicions de capacitat i requisits exigits en les bases de la convocatòria exigits per a la plaça a què han optat.  
Davant la impossibilitat, degudament justificada, de presentar els documents expressats en el paràgraf anterior, podrà acreditar-se que compleixen les condicions exigides en la convocatòria per qualsevol mitjà de prova admès en dret.  
Els qui tinguen la condició de funcionari públic o contractat en règim laboral per qualsevol administració pública estaran exempts de justificar les condicions i els requisits exigits i acreditats quan van obtindre el seu nomenament anterior; per tant, hauran de presentar únicament el certificat del ministeri, corporació local o organisme públic de què depenguen, justificatiu de la seua condició de funcionari o contractat i que compleixen les condicions i els requisits assenyalats.  
  
No obstant això, si les bases exigeixen condicions o requisits que no consten en el seu expedient personal, s'hauran d'acreditar en la forma abans indicada.  
La falta de presentació de la documentació dins de termini establert, excepte en els casos de força major, o quan de la presentació dels documents es desprenga l'incompliment dels requisits de les bases o supòsits de falsedat en la declaració, produirà la invalidesa de les actuacions de l'aspirant. En aquest sentit, comportarà la nul·litat subsegüent dels actes del tribunal amb relació a l'aspirant i la impossibilitat d'efectuar el seu nomenament, sense perjudici d'altres responsabilitats en què haja pogut incórrer.  
En el supòsit que l'aspirant siga exclòs per no presentar la documentació, o per falsedat d'aquesta, el tribunal incorporarà, en la proposta d'aprovats o proposats per la realització del curs selectiu, el mateix nombre que el d'exclosos per les causes anteriors, sempre que hagen superat les proves selectives i pel mateix ordre que resulte de la llista d'aspirants de reserva.  
  
11. Curs selectiu  
11.1. Torn lliure:  
Els aspirants que superen la fase d'oposició o concurs oposició, per a adquirir la condició de funcionari de carrera en la categoria de la plaça a proveir, després de la presentació dels documents acreditatius de les condicions de capacitat i requisits exigits en les bases de la convocatòria, han de fer i superar en l'Institut Valencià de Seguretat Pública i Emergències (IVASPE) un curs de caràcter selectiu de contingut teòric pràctic, de conformitat i en els termes que es regulen en els articles 9, 10 i 11 del Decret 179/2021.  
Finalitzada la fase d'oposició, durant la realització del curs selectiu les persones aspirants seran nomenades personal funcionari en pràctiques de les respectives corporacions locals, amb els drets inherents a aquesta situació, per la qual cosa percebran, en tot cas, les retribucions del lloc al qual aspiren tal com es determina l'article 12 del Decret 179/2021.  
No obstant això, els aspirants que superen la fase d'oposició o concurs oposició podran ser nomenats també funcionaris interins abans de fer el curs en l'IVASPE, una vegada presentada la documentació a què fa referència la base anterior, això en cas de ser necessària la seua incorporació al servei mentre esperen ser admesos i incorporar-se al curs selectiu.  
11.2. Torn promoció interna:  
Els aspirants que superen la fase de concurs oposició, per a adquirir la condició de personal funcionari de carrera en la categoria de la plaça a proveir, després de presentar els documents acreditatius de les condicions de capacitat i requisits exigits en les bases de la convocatòria, hauran de superar en l'Institut Valencià de Seguretat Pública i Emergències (IVASPE) un curs de caràcter selectiu de contingut teoricopràctic, de conformitat i en els termes que regulen els articles 16.1.C i 17.1.C del Decret 179/2021.  
12. Presa de possessió com a funcionari de carrera de l'ajuntament en la categoria de la plaça a proveir.  
12.1. Torn lliure i, si és el cas, promoció interna.  
1. Finalitzat el curs selectiu, l'IVASPE comunicarà a l'òrgan competent de la corporació local la relació dels aspirants que l'hagen superat, amb indicació de la qualificació obtinguda, a l'efecte del nomenament com a funcionaris de carrera al servei d'aquest ajuntament en la categoria de la plaça a proveir.  
Igualment, comunicarà la relació dels aspirants que no hagen superat el curs.  
2. Els nomenaments s'hauran d'efectuar en el termini màxim de 15 dies, comptats des de la comunicació de l'IVASPE.  
12.2. Torn de mobilitat.  
Les persones nomenades cessaran, a tots els efectes, en els llocs de treball i places que ocupaven en l'administració de procedència i prendran possessió en la nova plaça obtinguda en aquest Ajuntament en els termes i condicions regulats en els articles 22 i 23 del Decret 179/2021.  
  
Els funcionaris que ocupen llocs oferits per mobilitat quedaran, respecte de l'administració de procedència, en la situació de serveis en altres administracions públiques.  
  
13. Impugnacions, vinculació, modificació i publicació de les bases  
  
Contra l'acord aprovatori de les bases, tant generals com específiques, el qual és definitiu en via administrativa, les persones interessades legitimats podran interposar un dels següents recursos:  
a) Amb caràcter potestatiu, recurs de reposició davant el mateix òrgan que va dictar l'acte recorregut en el termini d'un mes, comptador des de l'endemà de la publicació de les bases en el Butlletí Oficial de la Província. Si transcorre un mes des de l'endemà de la interposició del recurs de reposició sense que haja sigut resolt, podrà entendre's que ha sigut desestimat i interposar recurs contenciós administratiu, a elecció seua, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de 6 mesos.  
  
b) Recurs contenciós administratiu, a elecció seua, davant la Sala Contenciosa Administrativa del Tribunal Superior de Justícia de la Comunitat Valenciana dins del termini de dos mesos, comptadors des de l'endemà de la publicació de les bases en el Butlletí Oficial de la Província.  
Contra tots els actes administratius definitius que es deriven de les bases, les persones interessades podran interposar els escaients recursos en els casos i en la forma establerts en la legislació de procediment administratiu i en la legislació reguladora de la jurisdicció contenciosa administrativa.  
Si entra «al·legació, suggeriment, reclamació o petició de revisió» per escrit sobre la puntuació atorgada pel tribunal o una altra circumstància relativa al desenvolupament de les proves durant els 3 dies hàbils següents a l'exposició pública de les puntuacions de cada prova o exercici, serà el tribunal el que decidirà sobre aquests en la següent sessió, i ho consignarà en la corresponent acta, tot això sense perjudici del que s'ha establert en els paràgrafs anteriors respecte de la interposició de recursos, que regirà per a les normes generals sobre procediment i règim jurídic de les administracions públiques; l'esmentat termini de 3 dies no operarà quan els aspirants reduïsquen eixe termini per a realització d'exercicis.  
Les bases i normes vinculen l'administració, als tribunals de selecció de les distintes convocatòries i a qui hi participa.  
En qualsevol moment, sempre abans de la convocatòria de cada plaça, mitjançant la presentació d'instàncies pels aspirants, l'Alcaldia Presidència podrà modificar o deixar sense efecte les bases mitjançant l'adopció de la corresponent resolució, que serà publicada en la forma escaient.  
En els restants supòsits, per a l'anul·lació o la revisió d'ofici dels acords aprovatoris de les convocatòries, s'atendrà el que preveuen els articles que regulen el procediment de revisió dels actes establerts en la legislació sobre procediment administratiu.  
Les bases es publicaran íntegrament en el Butlletí Oficial de la Província i en el Diari Oficial de la Generalitat Valenciana, i les respectives convocatòries s'anunciaran mitjançant extracte en el Boletín Oficial del Estado.  
Segon  
Remetre anunci íntegre d'aquests bases al Butlletí Oficial de la Província i al Diari Oficial de la Generalitat Valenciana, i exposar el corresponent anunci en el tauler d'edictes municipal.  
Signada electrònicament a Tavernes de la Valldigna en la data expressada per la regidora i pel secretari general de l'Ajuntament, les dades identificatives dels quals queden incorporades a aquesta resolució».  
La qual cosa es fa pública per a general coneixement.  
  
Tavernes de la Valldigna, 13 de juny de 2023.- El cap de l'activitat de Recursos Humans i Gestió de Personal: Valentín Vercher Manclús.